钦定古今图书集成/明伦汇编/闺媛典/第363卷 > 殿司将官女
## 钦定古今图书集成/明伦汇编/闺媛典/第363卷 > 殿司将官女

按《苇航纪谈》：“行都崇新门外鹿花寺，乃殿帅杨存中，
郡王特建，以处北地流僧。一岁元宵，侧近营妇连夜
入寺观灯，有殿司将官妻同一女往观，乃为数僧引
入房中，置酒盛馔，逼令醉，遂留宿于幽室，遽杀母而
留女，女不敢哀。及半年，三僧尽出，其房窗外乃是野
地，女因窥窗，见一卒在地打草，呼近窗下，备语前事，
‘可急往某寨某将家报知，速来取我’。”卒如言往报，将
官即告杨帅，帅令人告报本寺云：“来日郡王自斋，合
寺僧行人力，本府自遣厨子排斋。”至是坐定，每二卒
擒下一僧，合寺僧行人力尽缚。又令百馀卒破其寺，
果得此女。见父号恸，遂绑三人主首，送所属依法施
行，而毁其寺，逐去诸髡。